Document ID: 32004D0205

Απόφαση της Επιτροπής
της 1ης Μαρτίου 2004
σχετικά με τη θέσπιση μεταβατικών μέτρων για το ενδοκοινοτικό εμπόριο σπέρματος, ωαρίων και εμβρύων βοοειδών, χοιροειδών, αιγοπροβάτων και ιπποειδών που λαμβάνονται από την Τσεχική Δημοκρατία, την Εσθονία, την Κύπρο, τη Λεττονία, τη Λιθουανία, την Ουγγαρία, τη Μάλτα, την Πολωνία, τη Σλοβενία και τη Σλοβακία
[κοινοποιηθείσα υπό τον αριθμό Ε(2004) 574]
(Κείμενο που παρουσιάζει ενδιαφέρον για τον ΕΟΧ)
(2004/205/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη συνθήκη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας, και ιδίως το άρθρο 2 παράγραφος 3,
την πράξη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας, και ιδίως το άρθρο 42,
Εκτιμώντας τα ακόλουθα:
(1) Από την 1η Μαΐου 2004 το σπέρμα, τα ωάρια και τα έμβρυα βοοειδών, χοιροειδών, αιγοπροβάτων και ιπποειδών που λαμβάνονται από την Τσεχική Δημοκρατία, την Εσθονία, την Κύπρο, τη Λεττονία, τη Λιθουανία, την Ουγγαρία, τη Μάλτα, την Πολωνία, τη Σλοβενία και τη Σλοβακία ("τα νέα κράτη μέλη") και προορίζονται για ενδοκοινοτικό εμπόριο θα πρέπει να συμμορφώνονται με όλους τους όρους που θεσπίζονται στη σχετική κοινοτική νομοθεσία.
(2) Ειδικότερα, τα προϊόντα αυτά θα υπόκεινται στις απαιτήσεις υγειονομικού ελέγχου που θεσπίζονται στην οδηγία 88/407/ΕΟΚ του Συμβουλίου, της 14ης Ιουνίου 1988, για τον καθορισμό των απαιτήσεων υγειονομικού ελέγχου που ισχύουν στις ενδοκοινοτικές συναλλαγές και στις εισαγωγές κατεψυγμένου σπέρματος βοοειδών(1), στην οδηγία 89/556/ΕΟΚ του Συμβουλίου, της 25ης Σεπτεμβρίου 1989, για τον καθορισμό των υγειονομικών όρων που διέπουν το ενδοκοινοτικό εμπόριο και τις εισαγωγές από τρίτες χώρες εμβρύων κατοικίδιων βοοειδών(2), στην οδηγία 90/429/ΕΟΚ του Συμβουλίου, της 26ης Ιουνίου 1990, για τον καθορισμό των απαιτήσεων υγειονομικού ελέγχου που ισχύουν στο ενδοκοινοτικό εμπόριο και στις εισαγωγές σπέρματος χοίρων(3) και στην οδηγία 92/65/ΕΟΚ του Συμβουλίου, της 13ης Ιουλίου 1992, που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα Ι του παραρτήματος Α της οδηγίας 90/425/ΕΟΚ(4).
(3) Ορισμένα από αυτά τα ζωικά προϊόντα που έχουν ληφθεί από τα νέα κράτη μέλη πριν από την ημερομηνία προσχώρησης μπορεί να βρίσκονται αποθηκευμένα μετά την ημερομηνία προσχώρησης. Ωστόσο, τα ζωικά αυτά προϊόντα μπορεί να μην συμμορφώνονται με όλες τις απαιτήσεις υγειονομικού ελέγχου που ισχύουν για το ενδοκοινοτικό εμπόριο.
(4) Με σκοπό να διευκολυνθεί η μετάβαση από το υπάρχον καθεστώς για τα προϊόντα από τα νέα κράτη μέλη στο καθεστώς που απορρέει από την εφαρμογή της κοινοτικής νομοθεσίας σχετικά με τον υγειονομικό έλεγχο, κρίνεται σκόπιμο να καθοριστούν μεταβατικά μέτρα για το εμπόριο των προϊόντων αυτών.
(5) Σύμφωνα με το άρθρο 53 της πράξης προσχώρησης, τα νέα κράτη μέλη από την προσχώρησή τους θεωρούνται ότι είναι αποδέκτες της παρούσας απόφασης.
(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η παρούσα απόφαση εφαρμόζεται στο σπέρμα, στα ωάρια και στα έμβρυα βοοειδών, χοιροειδών, αιγοπροβάτων και ιπποειδών που υπόκεινται στις απαιτήσεις υγειονομικού ελέγχου οι οποίες καθορίζονται στις οδηγίες 88/407/ΕΟΚ, 89/556/ΕΟΚ, 90/429/ΕΟΚ και 92/65/ΕΟΚ και έχουν ληφθεί από την Τσεχική Δημοκρατία, την Εσθονία, την Κύπρο, τη Λεττονία, τη Λιθουανία, την Ουγγαρία, τη Μάλτα, την Πολωνία, τη Σλοβενία και τη Σλοβακία ("τα νέα κράτη μέλη") πριν από την 1η Μαΐου 2004.
Άρθρο 2
Από την 1η Μαΐου 2004 τα προϊόντα που αναφέρονται στο άρθρο 1 δεν θα αποστέλλονται σε άλλα κράτη μέλη.
Άρθρο 3
1. Κατά παρέκκλιση από το άρθρο 2, τα προϊόντα που αναφέρονται στο άρθρο 1 επιτρέπεται από την 1η Μαΐου 2004 έως τις 31 Δεκεμβρίου 2004:
α) να αποστέλλονται σε άλλα νέα κράτη μέλη με την προϋπόθεση ότι:
i) το κράτος προορισμού επιτρέπει την αποστολή,
ii) πληρούνται οι όροι που έχει καθορίσει το κράτος προορισμού πριν από την 1η Μαΐου 2004·
β) να εισέρχονται στο ενδοκοινοτικό εμπόριο με την προϋπόθεση ότι τα προϊόντα:
i) ελήφθησαν από κέντρα ή ομάδες που έχουν άδεια εξαγωγής στην Κοινότητα,
ii) φέρουν τον αριθμό έγκρισης που έχει δοθεί στο κέντρο ή στην ομάδα με σκοπό τις εξαγωγές στην Κοινότητα.
2. Το πιστοποιητικό υγειονομικού ελέγχου, που συνοδεύει τα φορτία των προϊόντων που αναφέρονται στην παράγραφο 1, φέρει την ακόλουθη πρόσθετη πιστοποίηση υπογεγραμμένη από τον επίσημο κτηνίατρο:"Σπέρμα, ωάρια ή έμβρυα (διαγράψτε ανάλογα) βοοειδών, χοιροειδών, αιγοπροβάτων ή ιπποειδών (διαγράψτε ανάλογα) που πληρούν τις απαιτήσεις της απόφασης 2004/205/ΕΚ της Επιτροπής(5) και ελήφθησαν πριν από την 1η Μαΐου 2004."
Άρθρο 4
Τα κράτη μέλη λαμβάνουν τα αναγκαία μέτρα για τη συμμόρφωση με την παρούσα απόφαση και τα δημοσιεύουν. Ενημερώνουν αμέσως την Επιτροπή σχετικά.
Άρθρο 5
Η απόφαση εφαρμόζεται με βάση και από την ημερομηνία έναρξης ισχύος τη συνθήκης προσχώρησης 2003.
Άρθρο 6
Η παρούσα απόφαση απευθύνεται στα κράτη μέλη.
Βρυξέλλες, 1 Μαρτίου 2004.

Labels: 3
15
6